
Tájhasználat szerinti tájtípusok vizsgálata animékben a Fuji térségének példáján

A TDK dolgozatomban arra kérdésre keresem a választ, hogy az animék mennyire képesek
átadni a valóságban jelen lévő tájhasználatokat, illetve a tájhasználat szerinti tájtípusokat.
Azaz alkalmasak-e a valóság reprezentatív leképzésére. Az animéket,
mint képzőművészeti értékkel bíró médiumot vizsgálom. Ehhez a Japán rajzfilmek egy
szűkebb szeletét választottam, egészen pontosan olyan animék tájképeit elemzem, melyek
valós helyszíneket adaptálnak, valamint a Fuji térségének mintaterületén belül helyezkednek
el. Továbbá meghatároztam a mintaterület tájhasználat szerinti tájtípusait, valamint
térképezem a valós helyszíneket adaptáló animéket.
Kigyűjtöttem valós helyszíneket megjelenítő és Fujit ábrázoló animéket, majd
meghatároztam az ezen látványpontokhoz tartozó koordinátákat. Akkor jelentettem ki, hogy
egy animált látványnak megtaláltam a valós párját, ha ezen források mindegyikénél markáns
hasonlóságot fedeztem fel a valóság és az animáció között: Google Street View, Google
Maps-en a feltételezett helyszínhez feltöltött fotók és a Google Earth Pro háromdimenziós
nézete. Magyarország Nemzeti Atlaszában foglalkoznak tájhasználat szerinti tájtípusok
meghatározásával. Az alkalmazott módszer mintaterülethez, és a vizsgálati szempontokhoz
alakításával készítem el a dolgozatban leírt osztályozási rendszert. Szín-, és számkódos térkép
ábrát készítettem, amelyben a Fuji térségének területhasználatairól, talajviszonyairól és
terepadottságairól olvashatóak le információk. A tájtípusok meghatározása után az animált
tájképeken szereplő és a valóságban látható tájhasználatok összehasonlításával foglalkoztam.
Az illusztrációkon meghatároztam a területhasználatok százalékos elosztását, így
összehasonlítható lett a valós látvány és az animált tájkép. A területhasználatok
vonatkozásában látható különbségek összegzésével párhuzamosan kitekintek a részletesebben
megjelenő tájelemek vizsgálatára.
A dolgozat során kialakítottam egy módszertant, mely segítségével a valóságban is
megtalálható helyszíneket adaptáló animációk valós elhelyezkedését azonosítottam és
térképeztem. A létező helyszíneket adaptált japán animációk, valamint a fizikai valóság
összehasonlításával megállapítottam, hogy az animáció képes a valóság területhasználatait,
illetve a tájhasználat szerinti tájtípusait megjeleníteni, amennyiben ez egyezik az alkotói
szándékkal. Továbbá feltártam, hogy mi okozhatta a valós helyszínek és a róluk készült
animált tájképek közötti különbségeke.



